CELEX: 62021TN0127
Language: fi
Date: 2021-02-26 00:00:00
Title: Asia T-127/21: Kanne 26.2.2021 – Swissgrid v. komissio

17.5.2021   
            
            
               FI
            
            
               Euroopan unionin virallinen lehti
            
            
               C 189/18
            
         
      Kanne 26.2.2021 – Swissgrid v. komissio
      (Asia T-127/21)
      (2021/C 189/20)
      Oikeudenkäyntikieli: englanti
      
         Asianosaiset
      
      
         Kantaja: Swissgrid AG (Aarau, Sveitsi) (edustajat: asianajajat P. De Baere, P. L’Ecluse, K. T’Syen ja V. Lefever)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan riidanalaisen päätöksen
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteellaan kantaja vaatii, että komission päätös, joka sisältyy komission 17.12.2020 päivättyyn kirjeeseen, jolla se ilmoittaa siirtoverkonhaltijoille, ettei kantajaa ole hyväksytty osallistumaan tasesähkön standardituotteiden vaihdon eurooppalaisille kauppapaikoille, mukaan lukien Euroopan laajuiset korvaavien reservien markkinat (Trans European Replacement Reserves Exchange (TERRE)), ja velvoittaa TERRE:en osallistuvat siirtoverkonhaltijat sulkemaan kantajan TERRE-kauppapaikan ulkopuolelle 1.3.2020 mennessä, kumotaan. Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste, jonka mukaan riidanalaisessa päätöksessä sovelletaan 23.11.2017 annetun komission asetuksen (EU) 2017/2195 (1) 1 artiklan 6 kohtaa virheellisesti
                  
                              —
                           
                           
                              Riidanalaisella päätöksellä rikotaan asetuksen 2017/2195 1 artiklan 6 kohtaa siltä osin kuin siinä todetaan, että jotta kantaja voisi osallistua tasesähkön standardituotteiden vaihdon eurooppalaisille kauppapaikoille, kantajan osallistumisen olisi oltava ”tarpeellista” suunnittelemattomista fyysisistä sähkövirtauksista johtuvan sähköjärjestelmän käyttövarmuusongelman korjaamiseksi, vaikka merkityksellinen arviointiperuste on se, voiko Sveitsin jättäminen kauppapaikkojen ulkopuolelle ”johtaa sellaisiin Sveitsin kautta kulkeviin suunnittelemattomiin fyysisiin sähkövirtauksiin, jotka voivat vaarantaa alueen sähköjärjestelmän käyttövarmuuden”.
                           
                        
                              —
                           
                           
                              Riidanalaisella päätöksellä rikotaan asetuksen 2017/2195 1 artiklan 6 kohtaa, koska siinä tulkitaan asetuksen 2017/2195 1 artiklan 6 kohdan vaihtoehtoiset edellytykset kumulatiivisiksi edellytyksiksi.
                           
                        
            
                  2)
               
               
                  Toinen kanneperuste, jonka mukaan riidanalaisessa päätöksessä sovelletaan asetuksen 2017/2195 1 artiklan 7 kohtaa virheellisesti
                  
                              —
                           
                           
                              Riidanalaisella päätöksellä rikotaan asetuksen 2017/2195 1 artiklan 7 kohtaa, koska siinä tulkitaan asetuksen 2017/2195 1 artiklan 7 kohdan toista virkettä siten, että siinä edellytetään hallitustenvälisen sopimuksen tekemistä EU:n kanssa sähköyhteistyöstä asetuksen 2017/2195 1 artiklan 6 kohdan ensimmäisessä vaihtoehtoisessa edellytyksessä tarkoitetulla tavalla
                           
                        
                              —
                           
                           
                              Riidanalaisella päätöksellä rikotaan asetuksen 2017/2195 1 artiklan 7 kohtaa, koska se ei perustu asianmukaisesti energia-alan sääntelyviranomaisten yhteistyöviraston ja kaikkien siirtoverkonhaltijoiden lausuntoihin.
                           
                        
            
                  3)
               
               
                  Kolmas kanneperuste, jonka mukaan riidanalaisella päätöksellä rikotaan Euroopan unionin perusoikeuskirjan 41 artiklan 2 kohdan a alakohtaa ja loukataan kantajan puolustautumisoikeuksia, koska Euroopan komissio ei ottanut huomioon kantajan 29.9. ja 8.12.2020 päivätyissä kirjeissä Euroopan komissiolle esittämiä perusteluja eikä vastannut niihin.
               
            
                  4)
               
               
                  Neljäs kanneperuste, jonka mukaan riidanalaisella päätöksellä rikotaan Euroopan unionin perusoikeuskirjan 41 artiklan 2 kohdan c alakohtaa ja SEUT 296 artiklaa, koska (i) siinä ei esitetä asianmukaisia perusteluja Euroopan komission päätökselle jättää huomiotta (a) kantajan 29.9. ja 8.12.2020 päivätyissä kirjeissä Euroopan komissiolle esittämät perustelut, (b) kaikkien siirtoverkonhaltijoiden lausunnon ja (c) energia-alan sääntelyviranomaisten yhteistyöviraston lausunnon; ja (ii) sen perustelut ovat ristiriitaiset ja riittämättömät.
               
            
         (1)  Sähköjärjestelmän tasehallintaa koskevista suuntaviivoista 23.11.2017 annettu komission asetus (EU) 2017/2195 (EUVL 2017, L 312, s. 6) (ETA:n kannalta merkityksellinen teksti).